নিবনুৱা বুলিলে সাধাৰণতে সেইসকলক বুজায়, যিসকল সমাজৰ ধৰণী হ'বলৈ, সৎ আৰু দক্ষ নাগৰিক হ'বলৈ উদ্দীপ্ত মনেৰে, উদ্দাম কণ্ঠেৰে, সতেজ মনোভাবেৰে, কঠোৰ পৰিশ্ৰমেৰে আগবাঢ়িব খুজিছে, অথচ কোনো দিশৰ পৰা সফল হ'ব পৰা নাই। তেওঁলোক সকলো ফালৰ পৰা বিচলিত হৈছে, অন্তৰ্দহনত ভুগিছে আৰু অৱশেষত ভাগি পৰিছে আৰু গোটেই পৃথিৱীখন তেওঁলোকৰ বাবে শূন্য হৈ পৰিছে। বিশ্ব বিধাতাৰ মহা কাৰখানা এই বিশাল পৃথিৱীত বিস্ময়কৰ আৱিৰ্ভাৱৰ মূলতে হ'ল মানৱ সমাজৰ কঠোৰ শ্ৰম। মানুহৰ ভাগ্য প্ৰত্যেকৰে মাজত থকা সুপ্ত প্ৰতিভা ফুলৰ দৰে পৃথিৱীত বিকশিত হৈছে কঠোৰ শ্ৰমৰ মাজেৰে। পৰিশ্ৰম অবিহনে পৃথিৱীৰ কোনো কামেই সম্পাদিত হ'ব নোৱাৰে। তেনেহ'লে আজিৰ যুৱ সমাজক শ্ৰম কৰি স্বাৱলম্বী হ'বলৈ কিয় আমি পথ দেখুৱাব নোৱাৰোঁ। নিশ্চয় পাৰো। প্ৰসংগক্ৰমে যোৰহাট মেলেঙৰ এজন কৃষিকৰ্মীয়ে ৮ বিঘা মাটিত ভোট জলকীয়াৰ খেতি কৰি মাহে ৪ লাখ টকা উপাৰ্জন কৰিছে। (দ্ৰষ্টব্যঃ দৈনিক অগ্ৰদূত, ২৪-০৬-২০১৭, পৃষ্ঠা ৬)। ই জানো আমাৰ বাবে আদৰ্শ নহয়। কৃষিকৰ্মক জীৱিকা হিচাপে গ্ৰহণ কৰি নিজে স্বাৱলম্বী, স্ব-নিয়োজিত হোৱাৰ উপৰি দেশৰ অৰ্থনীতিত তেওঁলোকে অৰিহণা যোগাব পাৰিব।
মানৱ সমাজৰ মাজত প্ৰ'টিনযুক্ত খাদ্যৰ চাহিদা দিনক দিনে বাঢ়ি আহিছে। আনহাতে প্ৰাকৃতিক উৎসৰ অতিমাত্ৰা ধ্বংসযজ্ঞৰে এই খাদ্যৰ প্ৰাচুৰ্যতা কমি আহিছে। যিহেতু সহজলভ্য প্ৰ'টিনযুক্ত খাদ্যৰ ভিতৰত মাছ অন্যতম। মীন সম্পদৰ সম্ভাৱনীয়তা, প্ৰাচুৰ্যতা, চাহিদা, নতুন নতুন প্ৰযুক্তিবিদ্যা উদ্ভাৱন আৰু অৰ্থনৈতিক লাভালাভলৈ লক্ষ্য কৰিলে দেখা যায় যে মীনপালনৰ পৰা নতুন প্ৰজন্ম যথেষ্ট উপকৃত হ'ব পাৰিব আৰু চাকৰিমুখী নহৈ কঠোৰ পৰিশ্ৰমেৰে নিজৰ ভৰিত নিজে থিয় দি নিজৰ ভাগ্য নিজে নিৰ্মাণ কৰি স্বাৱলম্বী হ'ব পাৰিব আৰু লগে লগে নিবনুৱা সমস্যাও বহুলাংশে হ্ৰাস পাব।
বৰ্তমান অসমত মীন উদ্যোগ গঢ়াৰ বাবে বিভাগ, চৰকাৰ আদিৰ পৰা যথেষ্ট আঁচনি ৰূপায়ণৰ কাৰ্যসূচী হাতত লোৱা হৈছে। কেউফালে নীল বিপ্লৱ সূচনা কৰাৰ কথা কোৱা হৈছে। ঘৰে ঘৰে মাছৰ কথা কোৱা হৈছে। বি এছ এফ মানে বৰ্ডাৰ ছিকিউৰিটী ফৰ্চৰ পৰিৱৰ্তে গুণগত ব্ৰিড, ছিড আৰু ফিডৰ কথা কোৱা হৈছে। সেয়েহে আজি যুৱপ্ৰজন্মক মীনপালন কৰি এটি জাকত-জিলিকা উদাহৰণ হ'বলৈ আহ্বান জনাওঁ। তেনেহ'লে আমি চাওঁচোন মাছ পালনৰ বাবে কেনেদৰে আগবাঢ়িব লাগিব।
ওপৰত উল্লেখ কৰা হৈছে যে মীনপালনৰ বাবে বিভাগে যথেষ্ট আঁচনি আগবঢ়াইছে। প্ৰথমে আমি আঁচনিসমূহলৈ চকু ফুৰাও।
স্থানীয় দুখীয়া ৰাইজৰ দ্বাৰা কৃষিৰ বাবে অনুপযোগী এনেয়ে পৰি থকা দ', সেমেকা, পিটনি আৰু পতিত জলাশয়সমূহ উন্নয়ন কৰি মাছ পালন কৰা।
মীন পালকসকলক আৰ্থিক সাহায্য, কাৰিকৰী জ্ঞান, প্ৰশিক্ষণ আৰু বেংকৰ পৰা ঋণৰ ব্যৱস্থা কৰি দিয়াৰ বাবে মীন পালক উন্নয়ন সংস্থা।
দাৰিদ্ৰ সীমাৰেখাৰ তলৰ মীন পালকসকলক কম খৰচত ঘৰ, দমকল আদিৰ সাহায্য দিয়াৰ বাবে ৰাষ্ট্ৰীয় কল্যাণ নিধি আঁচনি।
